32005D0073
L 028/54
JURNALUL OFÍCIAL AL UNIUNII EUROPENE
DECIZIA COMISIEI
din 28 ianuarie 2005
de stabilire a unor condiții speciale pentru importurile de produse pescărești provenind din Hong Kong
[notificată cu numărul C(2004) 4612]
(Text cu relevanță pentru SEE)
(2005/73/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), în special articolul 11 alineatul (1),
întrucât:
(1)
În Hong Kong s-a efectuat o inspecție în numele Comisiei pentru a se verifica condițiile în care sunt produse, depozitate și expediate către Comunitate produsele pescărești.
(2)
Cerințele legislației din Hong Kong privind controalele sanitar-veterinare și monitorizarea produselor pescărești pot fi considerate echivalente cu cele prevăzute de Directiva 91/493/CEE.
(3)
În special, „Food and Environmental Hygiene Department (FEHD)” este în măsură să verifice în mod eficient aplicarea legislației în vigoare.
(4)
FEHD a dat asigurări oficiale privind respectarea standardelor referitoare la controalele sanitar-veterinare și monitorizarea produselor pescărești, în conformitate cu capitolul V din anexa la Directiva 91/493/CEE și privind îndeplinirea unor cerințe de igienă echivalente cu cele prevăzute de directiva menționată anterior.
(5)
Este necesar să se stabilească dispoziții detaliate privind produsele pescărești importate în Comunitate din Hong Kong, în conformitate cu Directiva 91/493/CEE.
(6)
De asemenea, este necesar să se stabilească o listă cu unitățile, navele fabrică sau antrepozitele frigorifice aprobate, precum și o listă cu navele frigorifice echipate în conformitate cu Directiva 92/48/CEE a Consiliului din 16 iunie 1992 de stabilire a normelor minime de igienă care se aplică produselor pescărești obținute la bordul anumitor vase în conformitate cu articolul 3 alineatul (1) litera (a) punctul (i) din Directiva 91/493/CEE (2). Aceste liste ar trebui elaborate pe baza unei comunicări a FEHD către Comisie.
(7)
Este necesar ca prezenta decizie să se aplice la 45 de zile după publicare, pentru a se asigura perioada de tranziție necesară.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
„Food and Environmental Hygiene Department (FEHD)” este autoritatea competentă din Hong Kong desemnată pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești importate în Comunitate din Hong Kong îndeplinesc cerințele prevăzute la articolele 3, 4 și 5.
Articolul 3
(1) Fiecare transport este însoțit de un certificat de sănătate numerotat, în original, în conformitate cu modelul din anexa I și constând într-o singură pagină, completat corespunzător, semnat și datat.
(2) Certificatul de sănătate se întocmește în cel puțin una dintre limbile oficiale ale statului membru în care se efectuează controalele.
(3) Certificatul de sănătate conține numele, calitatea și semnătura reprezentantului FEHD, precum și ștampila sa oficială, într-o culoare diferită de cea a altor mențiuni.
Articolul 4
Produsele pescărești provin din unități, nave fabrică sau antrepozite frigorifice aprobate sau nave frigorifice înregistrate, enumerate în anexa II.
Articolul 5
Toate ambalajele au marcată cu litere de neșters mențiunea „HONG KONG” și numărul aprobării/înregistrării unității, navei fabrică, antrepozitului frigorific sau navei frigorifice de origine, cu excepția produselor pescărești în vrac congelate și destinate fabricării alimentelor conservate.
Articolul 6
Prezenta decizie se aplică de la 17 martie 2005.
Articolul 7
Prezenta decizie se adresează statelor membre.
Adoptată la Bruxelles, 28 ianuarie 2005.